  Туспуктэм: Руслан Нуриахметов Наталия Сильвестрова 0+ 24-тӥ инвожое Ижкарын бигеръёслэн но башкиръёслэн кизён ужъёс йылпумъяськемлы сӥзем Сабантуй элькун шулдыръяськонзы ортчоз. Ужрад карысь ипподромын радъяськоз. Со сярысь Удмуртиысь тӧролэн но кивалтэтэзлэн пресс-службазы ивортӥз. Шулдыръяськон вал вылын воттылонъя ӵошатсконъёсын 10 часын кутскоз. Борӟемчиос (всадникъёс) энер вылын возиськыны быгатэмзэс, озьы ик ватка, араб но чистокровной верховой выжыосысь валъёслэсь быгатонлыкъёссэс возьматозы. Бӧрысь 11 часын шулдыръяськонэз усьтозы. «Көрәш» йӧскалык нюръяськон но одно ик ортчоз. Пиналъёс но бадӟымъёс ог-огогенызы ваче нюръяськозы, котькуд категориын вормисез шараялозы. Со сяна, шулдыръяськонэ вуэм куноос понна чай праздник («Татар чае»), нылкышноослэн изьыосынызы «Милләтем бизәге – калфагым» адӟытон, калык шудонъёс радъяськозы. Калыкез Удмуртиысь но Татарстанысь муниципал кылдытэтъёсысь коллективъёс шулдыртозы. Егитъёслэн арзы улсын бадӟым инты егитъёслэн прощадкаоссылы висъялозы. Шулдыръяськонэз Удмуртиысь йӧскалык политикая министерство, Калыкъёслэн эшъяськон юртсы, бигеръёслэн но башкиръёслэн огазеяськонъёссы радъяло. Тодэ вайытом, поръёслэн Семык шулдыръяськонзы 3-тӥ инвожое Алнаш ёросын ортчоз, бесерманъёслэн «Көрбан» йӧскалык шулдыръяськонзы – 11-тӥ инвожое Глаз ёросы, нудмуртъёслэн Герберзы – 17-тӥ инвожое Вотка ёросын. Бигерысь удмуртъёс «Гырон быдтон» шулдыръяськоназы 17-тӥ инвожое Кукмор ёросэ люксськозы, Нош Финн-угор сиён-юонъя «Быг-Быг» фестивальын Шаркан ёросын нырысьсэ кык нунал юмшаны луоз.   Тегъёс: бигеръёс Сабантуй йӧслыкъёс праздникъёс Ижкар Удмуртия  